Yiwet tmeddit akken, deg teẓgi n yiɣeṛsiwen, tagulezt tayemmatt tella tsuṭṭuḍ tarwa-s. Ur ukwin ara d yiman-nsen armi walan uccen iteddu-d ɣuṛ-sen. Ur nnumen ara ttwalin-t akud-a. Ɣilen d abrid i d as-d-ieeṛqen. Netta, yusa-d ad aten-isuɣed ɣef umihi i ten-yettṛajun. Imi, drus aya seg mi i iwala aksil amulas, iwumi qqaṛen Cerɣan, yesnisnay tama-nsen. D ayen i yerran agulez ababat yesmicciw.
Din din, agulez yeffeɣ seg usgen, yerra ar tiɣilt. Yesbedd timeẓẓuɣin-is d asawen. Ciṭ kan akka, yesla i kra inedder. D Cerɣan aksil amulas. Ad as-tiniḍ d amsuḍ neɣ d win iwumi tenser tnegmirt s ger yifassen. Mi yessusem, ters-d talwit.
Din dɣa, agulez iwala yiwet n tmadaɣt tettembiwil. Ineggez fell-as … sakkin yebded. Ziɣ d mmi-s n umdan i yellan deffir n tmadaɣt-nni.Yufa-t yeckenṭeḍ ɣer yiwet n tseṭṭa, yeqqim yettezmumug.
D ayen ur nkeččem deg wallaɣ ! Yettuɣaḍ ulufan-a. Yegwra-d i yiman-is di teẓgi, ḥezluṭi, aceṭṭiḍ ur yekki fell-as. Yerna mecṭuḥ. Ura d tikli ur iteddu ara, d amured kan i yettmurud.
Tagulezt tsuɣ-d seg yider n usgen, tenna-yas :
– Awi-yi-t-id ar da. Di tudert-iw ur zṛiɣ amdan amecṭuḥ am wa.
Agulez yeddem-it-id s yimi-s s ttawil, yewwi-yas-t i tewtemt-is. Akken i t-twala, tenna :
– D awarac ! D ahuskay ! Yerna ɣuṛ-s tabɣest. Wali kan,ura d tugdi ur aɣ-yugwad ara.Maca, d acu i d-yusa ad yeg da ?
Alufan yexmet ɣer tgulezt. Nettat, tmecceḥ deg-s amzun d mmi-s.
– « Wali-t kan, ad as-tiniḍ ira ad yeṭṭeḍ akkwed warraw-im. » i s-yenna ugulez.
– « Ih, d tidett, yelluẓ uqcic, iɣaḍ-iyi … », i d as-terra tewtemt-is s usbecbec.
Ur d-tekfi ara tafyirt-is armi twala Cerɣan yeflali-d. Iger-d aqeṛṛu-is deg tekcemt n yefri, yemmeṛmeɣ fell-asen:
– Rret-iyi-d tanegmirt-iw ! Alufan-a d ayla-w, imi d nekk i yesrewlen imawlan-is.
Aksil yurem ad yekcem ɣer usgen n yigulaz, maca tikcemt-is meẓẓiyet aṭas. Ur yezmir ara, dɣa yerfa.
– « Ur telliḍ ara deg uxxam-ik, dagi. Alufan-a nneɣ tura ! » i d as-yerra ugulez.
– » Mayen yella ! Teẓram ur yelli ara ɣuṛ-wen uzref ad t-tagẓem! » i yender uksil.
Mi tesla i wayen-nni, tagulezt tjelleb-d ɣuṛ-s, tsuɣ deg wudem-is:
– Ddu sya neɣ d nekk ad tafeḍ deg ubrid-ik! Amecṭuḥ-a d ayla-w tura. Dayen yuɣal d amedraw n twacult-iw. Ur ttaǧǧeɣ yiwen ad t-yennal neɣ ad t-yawi!
Allen n tgulezt saɣent seg wurfan, ttakent-d tifeṭṭiwjin am wusman deg yigenni. Cerɣan, mi iwala akken, iwexxeṛ ɣer deffir, yeṭṭef iberdan-is. Maca send ad yeddu, iteṛḍeq d taḍsa, yenna-asen :
– Awah! Ur tezmirem ara ad tagẓem mmi-s n umdan war ma tesnekdemt i udrum n yigulaz. Sneɣ asaḍuf akken yessefk, ur tt-tesukkuyem ara fell-i. Aha-w kan a tagrawt n yimakwaren, ay at ujeḥniḍ aneẓẓaw! Ad d-yas wass, asaḍuf ad iyi-yefk azref, alufan ad yuɣal inu. Bɣut neɣ qqimet.
Agulez, di tudert-is, ur yeẓri tawtemt-is terfa am tikkelt-a. Mi d-ters tsusmi, yezzi ɣuṛ-s yenna-as:
– Tebɣiḍ s tidett ad t-nageẓ? Anaɣ teẓriḍ yessefk fell-aɣ ad t-nsenked i udrum n yigulaz…
– « Ad t-neǧǧ yid-nneɣ. » i d as-terra tgulezt. « Ad t-id-nsenker am mmi-tnneɣ. Sya d tasawent, ad as-nessawal « Mugri » : agru ameẓẓyan ! »
– « Aql-iyi yid-m deg wayen i d-tenniḍ, yerna ad nseḥbiber fell-as. »i d as-yenna ugulez. « Ammer akkw igulaz n terkeft ad t-agzen, Mugri ad yidir gar-anneɣ di tɣellist. »
Ayen akkw yekka yiḍ, arraw n ugulez xemten ɣer ulufan-nni. Ma d netta, ur yeqmic ara tiṭ. Yeqqim, iɛus fell-asen.
Deg tmaggurt, adrum n yigulaz yegrew deg yiwet n tiɣilt. Deg tmiḍi yid-sen i d-usan, am umeqqwṛan am umecṭuḥ. Aɣella-nsen d amɣaṛ, sawalen-as Akila. D netta i yezwaren awal :
– Iḍ-a, atmaten-nneɣ igulaz usan-d ad aɣ-d-senkden ilufanen yernan ɣuṛ-sen ussan-a yezrin. Ihi, yal yiwen deg-wen yakez tarwa-s, iseḥbiber fell-asen ɣef kra n umihi yellan di teẓgi.
Deg wakud nni, imecṭaḥ n yigulaz llan tturaren deg tlemmast n tmadla. Agulez ababat yuẓa ɣuṛ-sen, idemmer Mugri akkwed d wayetma-s s yixf n uqamum-is ….
Mugri yettecmumuḥ kan. Yeddem kra n yedɣaɣen, yezwar yetturar. Iɣersiwen, mi i t-walan akken, qqimen ukanen deg-s. Akila yekker, yenna-asen:
– Muqqlet-d akkw ɣer da ɣuṛ-i. Imecṭaḥ-a i tettwalim da, d tarwa yernan ɣer tmadla n yigulaz!
– « Uhu, amdan-nni inu ! » i d-tsawel yiwet n taɣwect seg tillas. D Cerɣan aksil. Ur yettu ara tanegmirt-is. Yeɣtes ad tt-id-yerr.
– « Nekkwni s yigulaz d ilelliyen. Ur telli tsunḍa ara neṭṭef sɣuṛ-k. Yerna, ur yelli wayen ara tgeḍ da. Ddu ! » i d as-yenna Akila.
– « Ttxil-wet ma ur iyi-d-tennim d acu ara tgem s umdan amecṭuḥ am wa ? » i yemmeṛmeɣ uksil. » Ur gziɣ ara ayɣer tebɣam ad t-tagẓem. Ad kwen-icewwel. Yifit ma terram-iyi-t-id ! »
– « D tidett ayen akka i d-yenna uksil, » i yenna yiwen ugulez, « nekkwni ur nri ara alufan-a gar-aneɣ. Anagar ccwal ara aɣ-d-yawi. »
Kra n yigulaz kkren sbecbucen, maca tugett deg-sen ssusmen. Tagulezt tayemmatt tekcem-itt tergagayt. Tugwad ad as-yagwi udrum ad tageẓ Mugri, agru-yis ameẓẓyan, akken tuɣ tanumi tsawal-as.
Dɣa imir kan, walan yiwen wursen yeflali-d akkin i tiɣilt. Sawalen-as Bbalu. Igulaz akkw ḥemmlent acku itett slid tament akkwed tilett. Yerna, iselmad i tarwa-nsen yal amihi yellan di teẓgi. Mi d-yewweḍ ɣuṛ-sen, yenna-asen:
– Ammer ad taɣem awal-iw, alufan-a ad t-tagẓem, ad as-tanfem ad yurar akkwed wayetma-s igulaz. Ur yelli wayen ara yeg n dir. Ad awen-ṛeggmeɣ d nekk s timmad-iw ara as-yeslemden asaḍuf n teẓgi.
– « Ihi amek tura ay ayetma ? », i yenna Akila, « alufan-a tura ad t-nageẓ neɣ uhu ? »
Igulaz ssusmen akkw, awal ur ten-id-yuli. Ma d Ciṛxan, yemmeṛmeɣ-d akken ad asen-yesken ur yumir ara.
Imir kan dɣa, walan yiwet n tɣilast temḥezwar-d gar-asen. Tekka-d gar-asen amzun d tili taberkant. Taɣilast-a qqaṛen-as Bagira. D tamagrazt s tidett. Igulazen ttuggamen-tt akken llan. Maca ttagwaden-tt daɣen. Tmuqel ɣuṛ-sen, tenna-asen :
– D tiɣmi fell-awen ad tenɣem alufan am wa. D tiɣmi ɣef yiɣersiwen akkw n teẓgi ma yeḍra-d waya. Ura d nekk ad beddeɣ ɣuṛ-s akken yessefk. Ma tugẓem-t, d nekk ara awen-d-yawin ayen ara teččem iḍ-a. Melmi kan i d-nɣiɣ ulli.Tzemrem ad tgem yes-s tameɣṛa ma tebɣam.
Tikti-a n Bagira ayacek-itt. Igulaz akkw tegrez-asen. Akken llan, msegzan ad agẓen Mugri. Taɣtest-a, d ayen i d-yeglan s tumert meqqwṛen i tgulezt tayemmatt. Tger tinexsist anect-ilatt, tezmeḍ tarwa-s ɣuṛ-s…
Akka ihi dɣa i isaweḍ mmi-s n umdan Mugri ad yidir di teẓgi, ddaw n useḥbiber n yimawlan-is igulaz, n Balu akkwed Bagira. Slemden-as amek ad yegmer, amek ad isegmer d wamek ad yesten ɣef yiman-is. Aqcic yesri ad yissin akkw aya, acku aksil isagwaden, itetten imdanen, ur yettrus ara arma yesgermec-it…
Maca aya d tamacahutt nniḍen !
Amawal :
smiccew : être aux aguets
amihi : danger
amulas : féroce
snisni : rôder
nder : rugir
tanegmirt : proie
bded : s’arrêter
ḥezluṭi : nu
ider : fond
asgen : gîte, tanière
arem : essayer
mayen yella : n’importe quoi
ageẓ : garder
usem (usman) : éclair
senked : (se) présenter
aneẓẓaw : dense (touffu)
agru : grenouille
tarkeft : meute
agez : accepter
taɣellist : sécurité
tamaggurt : pleine lune
timiḍi : cent
aɣella : chef
akez : reconnaître, identifier
tamadla : clan
ukan : s’étonner, être étonné
ɣtes : décider
taɣtest : décision
tasunḍa : ordre
amagraz : aimable, plaisant
uggam : admirer
tiɣmi : honte
grez : plaire
tinexsist : soupir
gmer : chasser
segmer : pêcher
sten : défendre
Aḍris-a suqqeɣ-t-id seg tefransist ɣer Tmaziɣt.
Rudyard Kipling – « Le livre de la jungle ».
« Tamucahutt Mugri akkwed yigulaz» s ɣur Yidir Mezyani.
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn fra_Latn ces_Latn als_Latn fuv_Latn kab_Latn kab_Latn sun_Latn mlt_Latn fra_Latn fra_Latn fra_Latn fra_Latn kab_Latn fra_Latn kab_Latn kab_Latn ace_Latn kab_Latn fra_Latn fra_Latn fra_Latn kab_Latn fra_Latn vec_Latn fra_Latn fra_Latn fra_Latn fra_Latn kab_Latn hat_Latn taq_Latn fra_Latn kab_Latn fra_Latn srd_Latn fra_Latn kab_Latn fra_Latn kab_Latn